Bæjarstjórn Fjallabyggðar lýsir þungum áhyggjum yfir þeim aðstæðum sem sköpuðust í Fjallabyggð og víðar á landinu þegar óveður gekk yfir fyrr í vikunni , þar sem rafmagns - , heitavatns - , útvarps - og fjarskiptakerfi virkuðu ekki sem skyldi og olli mikilli óvissu og óöryggi . Þetta eru algjörlega óboðlegar aðstæður í nútímasamfélagi þar sem allt byggir á tækni . Allir viðbragðsaðilar reiða sig á farsímakerfið þegar kemur að boðunum og þykir mildi að ekkert hafi komið upp á í þeim efnum . Í þeim aðstæðum sem upp komu var Fjallabyggð algjörlega einangruð og ekki hægt að sækja hjálp til nærliggjandi sveitarfélaga þar sem bæði Siglufjarðar - og Ólafsfjarðarvegur voru lokaðir vegna snjóflóðahættu , þurftu því viðbragðsaðilar alfarið sjálfir að leysa öll þau verkefni sem þessar aðstæður sköpuðu . Strax í upphafi rafmagnsleysisins gekk erfiðlega að nálgast eldsneyti vegna rafmagnstruflana og vegna tæknilegra vandamála í kerfi Olís beggja vegna ganganna sem olli erfiðleikum þegar leið á björgunarstörf . Enn á eftir að meta það tjón sem varð af völdum langvarandi rafmagnsleysis og aftaka veðurs . Ofan á þá eyðileggingu sem óveðrið orsakaði var heilsu og eignum einstaklinga sem og verðmætum fyrirtækja stefnt í hættu . Viðbragðsaðilum , fyrirtækjum og einstaklingum sem sinnt hafa björgunarstörfum undanfarna daga verður seint fullþakkað . Þessir aðilar hafa komið fólki til aðstoðar , komið á rafmagni og hita í Fjallabyggð ásamt því að tryggja fjarskiptasamband og unnið þrekvirki fyrir íbúa Fjallabyggðar og færir sveitarfélagið þeim bestu þakkir . Mikinn lærdóm má draga af þessari stöðu . Dísilstöðvar sem voru varaafl fyrir Siglufjörð og Ólafsfjörð hafa verið aflagðar , en þær voru teknar niður vegna afhendingaröryggis sem koma átti með hringtengingu raforku , sem augljóslega brást í þessu veðri . Auk þess er óeðlilegt að varaaflsstöðvar fyrir fjarskiptakerfi viðbragðsaðila séu ekki fyrir hendi . Það er skýlaus krafa Fjallabyggðar að til úrbóta verði gripið því ekki er hægt að una við óbreytt ástand .